DTAC-TRUE กอดคอวิ่ง! รับแผนควบรวมฉลุย จับตา “หุ้นใหม่” เข้าเทรด 1 ก.พ.66
DTAC-TRUE กอดคอวิ่ง! ควบรวมกิจการเดินหน้าต่อไปได้ ก่อนไปจดทะเบียนบริษัทใหม่ พร้อมเข้าเทรดวันที่ 1 ก.พ.66 โดยวันที่ 27 มกราคม 2566 จะเป็นวันเทรดวันสุดท้ายของหุ้น ก่อนหยุดเทรด 30-31 ม.ค.66 และถอนหุ้นออกจากตลาด โบรกชี้ควบรวมเสร็จสิ้นไตรมาส 1/66 
DTAC-TRUE กอดคอวิ่ง! ควบรวมกิจการเดินหน้าต่อไปได้ ก่อนไปจดทะเบียนบริษัทใหม่ พร้อมเข้าเทรดวันที่ 1 ก.พ.66 โดยวันที่ 27 มกราคม 2566 จะเป็นวันเทรดวันสุดท้ายของหุ้น ก่อนหยุดเทรด 30-31 ม.ค.66 และถอนหุ้นออกจากตลาด โบรกชี้ควบรวมเสร็จสิ้นไตรมาส 1/66
19 ธ.ค. 2565

ผู้สื่อข่าวรายงานว่า วันนี้ (19 ธ.ค.65)  ณ เวลา 10:03 น. นำโดยราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC  อยู่ที่ระดับ 43.50 บาท บวก 0.75 บาท หรือ 1.75% สูงสุดที่ระดับ 43.75 บาท ต่ำสุดที่ระดับ 43.25 บาท ด้วยมูลค่าการซื้อขาย 56.42 ล้านบาท
บริษัท ทรู คอร์ปอเรชั่น จำกัด (มหาชน) หรือ TRUE ราคาหุ้นอยู่ที่ระดับ 4.76 บาท บวก 0.02 บาท หรือ 0.42% สูงสุดที่ระดับ 4.76 บาท ต่ำสุดที่ระดับ 4.74 บาท ด้วยมูลค่าการซื้อขาย 6.66 ล้านบาท
สำหรับราคาหุ้นที่ปรับตัวขึ้นต่อเนื่อง จากข่าวสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. มีมติเสียงข้างมากรับทราบการรวมธุรกิจระหว่าง TRUE และ DTAC และศาลปกครองมีคำสั่งยกคำร้องของสภาองค์กรของผู้บริโภคที่คัดค้านการควบรวมดังกล่าว
ขณะที่ล่าสุดแหล่งข่าวจากวงการโทรคมนาคม เปิดเผยว่า วันที่ 22 ธันวาคม 2565 คณะกรรมการของ TRUE และ DTAC จะนัดประชุมเพื่อกำหนดวันรับซื้อหุ้นคืนจากผู้ที่ไม่เห็นด้วยกับการควบรวมกิจการในครั้งนี้
นอกจากนี้ บอร์ดยังกำหนดวันเรียกประชุมร่วมของผู้ถือหุ้นทั้งสองบริษัทในวันที่ 27 มกราคม 2566 นี้ด้วย เพื่อลงมติตั้งบริษัทใหม่ ก่อนไปจดทะเบียนบริษัทใหม่ แต่งตั้งคณะกรรมการบริหารและคณะผู้บริหาร รวมทั้งการขอเพิกถอนหุ้น TRUE และ DTAC ออกจากตลาดฯ จากสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. และตลาดหลักทรัพย์แห่งประเทศไทย หรือ ตลท. ภายในวันที่ 1 กุมภาพันธ์ 2566
โดยวันที่ 27 มกราคม 2566 จะเป็นวันเทรดวันสุดท้ายของหุ้น TRUE และ DTAC ก่อนจะหยุดเทรดหุ้นทั้งสองบริษัทในวันที่ 30-31 มกราคม 2566 ซึ่งผู้ถือหุ้นเดิมไม่ต้องไปยื่นแลกหุ้นแต่อย่างใด แต่บริษัทใหม่จะทำการแปลงหุ้นให้โดยอัตโนมัติ ตามสัดส่วนที่กำหนดไว้
สำหรับในวันที่ 1 กุมภาพันธ์ 2566 จะเป็นวันแรกที่หุ้นบริษัทใหม่เข้าเทรด และเป็นวันเดียวกับการเพิกถอนหุ้นเดิม TRUE และ DTAC อย่างไรก็ตามผู้ที่ไม่ต้องการที่จะแปลงหุ้นเป็นบริษัทใหม่ สามารถขายหุ้นเดิมออกได้ก่อนวันที่ 27 มกราคม 2566
ทั้งนี้ บริษัท ซิทริน โกลบอล จำกัด จะทำหน้าที่รับซื้อหุ้นคืนจากผู้ที่ไม่เห็นด้วยกับการควบรวมกิจการครั้งนี้ โดยหุ้น TRUE จะรับซื้อหุ้นละ 5.15 บาท ส่วน DTAC หุ้นละ 50.50 บาท
ส่วนอัตราแลกหุ้นระหว่างหุ้น TRUE และ DTAC กับบริษัทใหม่นั้นคือ 1 หุ้น TRUE จะเท่ากับหุ้นบริษัทใหม่ 0.60018 หุ้น และ 1 หุ้น DTAC จะเท่ากับหุ้นบริษัทใหม่ 6.13444 หุ้น โดยบริษัทใหม่จะมีทุนจดทะเบียน 138,208.40 ล้านบาท แบ่งออกเป็นหุ้นสามัญ 34,552.10 ล้านหุ้น (ราคาพาร์ 4 บาท)
ด้าน บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุว่า กระบวนการควบรวม TRUE และ DTAC คาดว่าจะเสร็จสิ้นภายในไตรมาส 1/2566 (เมื่อบริษัทใหม่จะเข้าจดทะเบียนในตลาดหลักทรัพย์ฯ) ซึ่งสอดคล้องกับที่คาดการณ์ไว้ โดยทาง Telenor ยังเชื่อมั่นในประโยชน์ของการควบรวม และยังคงตั้งเป้าหมายการเป็นหุ้นส่วนที่เท่าๆ กันที่ประมาณ 30% ในบริษัทใหม่ บริษัทยังคงคาดการณ์การประหยัดต้นทุน เนื่องจากการควบรวมกิจการไว้ที่ 1.3 หมื่นล้านบาท ในปี 2568 และ 1.7 หมื่นล้านบาทต่อปี ตั้งแต่ปี 2569 เป็นต้นไป
ทั้งนี้ เพิ่มคำแนะนำเป็น “ซื้อ” TRUE จากเดิม “ถือ” ราคาเป้าหมาย 5.00 บาท เท่าเดิม เนื่องจากมีโอกาสให้ผลตอบแทนรวมที่ 10.2% (อัพไซด์ 8.7% ต่อราคาเป้าหมาย 5.00 บาท และอัตราผลตอบแทนเงินปันผล 1.5% ในปี 2566)
สำหรับปัจจัยบวกที่อาจจะหนุนราคาหุ้น คือการประกาศมูลค่า synergy โดยทีมผู้บริหารของบริษัทใหม่ที่จะเกิดขึ้นใน Q1/2566
ส่วน บริษัทหลักทรัพย์ กสิกรไทย จำกัด (มหาชน) ประเมินมูลค่าหุ้นของบริษัทใหม่หลังจากการควบรวมกิจการ TRUE และ DTAC เสร็จสิ้นที่ระดับราคา 10.32 บาท นอกจากนี้ยังประเมิน DTAC ตามราคาเป้าหมาย 58.43 บาท/หุ้น หลังศาลปกครองกลางยกคำร้องขอคำสั่งคุ้มครองชั่วคราว ปูทางให้การควบรวมกิจการเดินหน้าต่อไปได้ ส่วนมูลค่าการควบรวมระหว่าง TRUE และ DTAC ที่เกิดขึ้นอยู่ที่ 102,200 ล้านบาท